Thomas Mann Gimnázium

A Budapesti Német Iskola – Thomas Mann Gimnázium (közismertebb nevén, rövidítve: DSB, németül: Deutsche Schule Budapest – Thomas Mann Gymnasium) nemzetközi magániskola Budapesten, Magyarországon. A magyarországi német családok szolgálatára alapították 1908-ban. Elsősorban a külföldi üzleti és diplomáciai közösségek gyermekei alkotják az iskola diákságát. A maga nemében az egyik legjobb iskolának tartják, először 2012-ben, majd 2020-ban is Kiválósági Oklevelet kapott a Külföldi Német Iskolák Központi Ügynökségétől. Története A korábbi Deutsche Schule Budapestet a Budapesti Német Állami Iskola folytatásaként alapították meg, újraindítva a 19. század végére visszanyúló magyarországi német iskolák hagyományát. A Budapesti Német Iskola alapítói a következők voltak: a Magyar Köztársaság, a Német Szövetségi Köztársaság, Budapest főváros és Baden-Württemberg tartomány. Azóta mintegy 500 diákot befogadó, rangos oktatási intézménnyé fejlődött, egy 1–4. osztályos általános iskolával (Grundschule) és egy 5–12. osztályos középiskolával (Gymnasium). Tanterv A Budapesti Német Iskola filozófiája, hogy platformként szolgáljon a kultúrák közötti párbeszéd elősegítésére. Elkötelezett amellett, hogy hídként működjön a német és a magyar társadalom, kultúra és nyelv között. Szigorú, kétkultúrájú akadémiai tantervvel rendelkezik, amit a gyakorlatilag 100%-os diplomaszerzési arány és az ország egyik legmagasabb egyetemi felvételi aránya (95%) is jól mutat. A német az elsődleges oktatási nyelv, de a diákok tanulmányi programjától függően egyes órákat magyarul is tartanak. A magyar tanulók többségének korlátozott német nyelvtudására való tekintettel az oktatás egyre inkább kétnyelvű formában történik. A multikulturális diákság miatt nagy a hangsúly az önálló gondolkodás, a tolerancia és a nyitottság ápolása terén. Az általános iskola 1–4. évfolyamig van és a német nemzeti tantervet követi. A magyar nyelv oktatását normál nyelvi óraként kínálják kezdő, haladó és kétnyelvű diákok számára. A középiskola német és magyar tagozatra oszlik. A német tagozat a német nemzeti gimnáziumi tantervet követi, angol (5. osztálytól), francia (6. osztálytól) és spanyol (9. osztálytól) idegen nyelvekkel, és a német abiturhoz vezet. A magyar tagozatos diákok szintúgy a német nemzeti tantervet követik de további órákat kapnak magyar irodalomból és magyar történelemből, valamint biológia és kémia tanítás is zajlik magyarul a magyar nemzeti tanterv szerint. Az ötödik évfolyamban a német nyelvtudás elsajátítása a fő hangsúly. A diákok a német abitur vizsgát, valamint a magyar érettségi vizsgát is letehetik. A választástól függően külön osztályokra vannak osztva a diákok egészen a 9. évfolyamig. Ezt követően mindkét tagozat diákjai vegyesen tanulnak, így a német és a magyar nyelvű diákok idejük nagy részét együtt töltik. Az iskola főleg a matematika, a természettudományok és a nyelvek terén nyújtott magas színvonaláról ismert. A diákok gyakran felülmúlják társaikat a teszteken, sikerrel vesznek részt a nemzetközi és országos tanulmányi versenyeken, emellett lehetőségük van nyelvvizsgát szerezni a Francia Intézettel és a Cervantes Intézettel való együttműködésnek köszönhetően. Tanári kar Az iskola tanárait általában a német Oktatási Minisztérium (Kultusministerkonferenz) ajánlja és nevezi ki, majd az iskolának kell jóváhagynia őket. A pozíciók rendkívül versenyképesek és hároméves szerződéseken alapulnak, meghosszabbítási lehetőséggel. Bizonyos esetekben, különösen a magyarul tanított tantárgyak esetében, az iskola közvetlenül Magyarországról alkalmaz tanárokat. Minimumkövetelmény a több éves, elismert magyar középiskolában szerzett tapasztalat. Tandíj Az ország egyik legdrágább magániskolája. A 2024-ben kezdődő tanév tandíja 2 027 000 forint volt, ebben azonban nincs benne a regisztráció, a tananyagok, a tanórán kívüli tevékenységek, az ebéd, az osztálykirándulások, a kirándulások és a szállítás költségei. A teljes költség könnyen meghaladhatja a 3 millió forintot. Diákok Az iskola büszke sokszínűségére, sokféle kulturális, etnikai és faji háttérrel rendelkező diákot fogad. Bár kisebb, mint a legtöbb más budapesti nemzetközi iskola, arányosan sokszínűbb és inkább a kozmopolita oktatásra összpontosít, különösen a gimnáziumi évfolyamok szolgálnak példaként a kultúrák közötti kommunikációra és együttélésre. A német iskola egyre több diplomata, külföldi és kétnyelvű család, valamint a magyar elit által a választott intézménynek számít. A magas tandíjak és a szigorú felvételi eljárás miatt elsősorban egy szűkebb társadalmi csoportot céloz meg. Kampusz Az iskola egy nagy, 35 hektáros kampusszal rendelkezik a Budai-hegységben, ahonnan jó kilátás nyílik a városra, tömegközlekedéssel is könnyen megközelíthető. Egy történelmi vadászház ad otthont az általános iskolának és a menzának. A középiskola és az adminisztratív irodák egy modern, erre a célra épített épületben találhatók. A művészeti és természettudományi órákhoz kialakított számos szaktanterem mellett található egy számítógépterem, egy több mint 7000 könyvet tartalmazó könyvtár, egy tornaterem és egy professzionálisan felszerelt színházterem. A szabadtéri létesítmények közé tartozik egy játszótér, egy kosárlabda-, és egy focipálya, valamint egy futópálya. Minden tanterem okostáblákkal van felszerelve. Az iskola egy üdülőházzal rendelkezik Gárdonyban, a Velencei-tó partján. 36 fő befogadására is alkalmas saját fürdőszobás szobákkal, jól felszerelt konyhával, többcélú helyiséggel, valamint rengeteg kenuval és egyéb sportfelszereléssel rendelkezik. 2016 augusztusában kezdődött el egy, a BH Architects által tervezett jelentős bővítési projekt a diákság egyre bővülő létszáma miatt. Az épületfelújításon kívül új tantermek is átadásra kerültek, valamint egy új tornatermet és egy nagyobb menzát is kapott az iskola. Kétszintes parkoló is létesült. Tanórán kívüli tevékenységek Az iskola minden évben számos tanórán kívüli tevékenységet kínál a klubsporttól kezdve a művészeteken, a zenén és a természettudományokon át. A dráma-, és musicalklubok különböző korosztályoknak megfelelő darabokat mutatnak be. A múltban olyan híres Broadway-darabokat adtak elő, mint a Hair vagy a Macskák, valamint diákok által írt művek. A Lego Robotics klub országos és nemzetközi versenyeken is részt vett. A DSB egyike annak a kilenc magyar iskolának, amelyek jelenleg a Európai Parlament Modell projektben aktívan részt vesznek. Az itt tanuló diákok rendszerint jutnak be az országos és a nemzetközi fordulókba. A 2005-ös évfolyam 2003-ban első helyezettként díjat nyert a német szövetségi politikai oktatási versenyen, az iskola rendszeresen küld döntősöket OKTV-versenyekre. Az iskola szoros kapcsolatban áll az Europa-Kolleggal, egy kéthetes kutatási ösztöndíjprogrammal, amelyet évente húsz középiskolás diák számára szervez az alsó-szászországi állami alapítvány, a Stiftung Niedersachsen. Atlétika A holisztikus nevelés koncepcióját követve az iskola nagy hangsúlyt fektet a sport fontosságára. A diákok sok különböző sportágakban vehetnek részt és helyi magyar iskolákkal versenyeznek. Az iskola kosárlabdacsapatának jelentős sikerei vannak. A lány röplabdacsapat a környék egyik kiemelkedő iskolai csapata, szinte minden nagyobb középiskolai szintű versenyen képviselteti magát. A klubsportok, mint például a jégkorong vagy a tánc az alsóbb osztályok körében népszerűek. Hagyományok Gombocz-Runde A Gombocz Gábor egykori iskolai edzőről és testnevelő tanárról elnevezett Gombocz-Runde 1,5 km-es terepfutás az iskola közelében lévő területen, extrém emelkedőkkel. Még az általánosságban fitt diákok számára is megerőltető testmozgás. A hagyomány szerint minden diáknak félévente legalább egyszer le kell futnia, hogy átmenjen testnevelésből, ezt a gyakorlatot azonban a közelmúltban elvetették. Maga a futás ennek ellenére továbbra is a testnevelés tananyag része maradt. Részben a Gombocz-Runde hagyományainak köszönhető, hogy a diákokat rendszeresen látni különböző városi maratonokon és jótékonysági futásokon. Adventsbasar Az Adventsbasar karácsonyi témájú rendezvény, ahol a legtöbb osztály kap egy standot és palacsintát, forralt bort és különféle csecsebecséket árul. December elején kerül megrendezésre, a profit pedig a tanulók osztályszámlájára megy. Szalagavató Miután a végzősök letették az első félévi záróvizsgáikat és felvételt nyertek a záróvizsgákra, egy szalagot viselhetnek magukon. A szalagavató az az ünnepség, amikor hivatalosan is átadják a jellegzetes, élénkkék szalagokat a diákoknak. A szalagavató általában november végén vagy december elején kerül megrendezésre, amely a diákok iskolai pályafutásának utolsó szakaszát jelzi. Egy iskolában megrendezett, kifejezetten elegáns esemény, amelyet általában a budapesti német nagykövet vagy más magas rangú állami tisztviselő elnököl, és amelyen a diákok családjai, barátai, diplomaták és vállalati vezetők is részt vesznek. Ballagás A ballagást a végzős diákok rendes iskolai órarendjének utolsó napján rendezik, az előkészítő és a vizsgaidőszak kezdete előtti utolsó pénteken, amelynek végén a záróvizsgák szóbeli részeit teszik le. A végzősök virágokkal díszített tantermeken sétálnak végig és hagyományos dalokat énekelnek, például a Gaudeamus igiturt. Híres diákok Székely Éva (1927–2020) az 1952-es helsinki nyári olimpia aranyérmese[forrás?] Cholnoky Sára (1988–) olimpiai szörfös[forrás?] Jegyzetek Fordítás Ez a szócikk részben vagy egészben a Thomas Mann Gymnasium (Budapest) című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források A DSB weboldala Kapcsolódó szócikkek Magyarországi németek Németország–Magyarország kapcsolatok Magyarországi nemzetközi iskolák listája